ร้านแลกเงินรวมพลอ้อนธปท.
ธุรกิจรับแลกเงินรวมตัวตั้งสมาคมอ้อน ธปท. ผ่อนเกณฑ์ควบคุมช่วยธุรกิจรับมือตลาดเออีซี คาด ก.พ. นี้รู้ผล
30 พ.ย. 2555

ธุรกิจรับแลกเงินรวมตัวตั้งสมาคมอ้อน ธปท. ผ่อนเกณฑ์ควบคุมช่วยธุรกิจรับมือตลาดเออีซี คาด ก.พ. นี้รู้ผล 
นายประเสริฐ ลีละบรรยงค์ กรรมการผู้จัดการ บริษัท ทเวลฟ์ วิคทอรี่ เอ็กเชน (ภูเก็ต) กล่าวว่า ขณะนี้ผู้ประกอบการธุรกิจรับแลกเปลี่ยนเงินตราต่างประเทศ หรือมันนี่ เชนเจอร์ ในประเทศไทย ได้มีการรวมตัวกันเป็นสมาคมและจะเข้าหารือกับธนาคารแห่งประเทศไทย (ธปท.) ถึงความเป็นไปได้ในการขยายวงเงินสูงสุดในการรับแลกเปลี่ยนของลูกค้า จาก 5,000 เหรียญสหรัฐต่อคนต่อวัน เป็น 1 หมื่นเหรียญสหรัฐต่อคนต่อวัน
นอกจากนี้ จะขอให้พิจารณาผ่อนคลายเกณฑ์การอนุมัติขยายสาขาที่ปัจจุบันต้องใช้ 1 ใบอนุญาตต่อ 1 สาขา ให้ปรับมาใช้วิธีอนุมัติจำนวนสาขา โดยพิจารณาตามทุนจดทะเบียนแทน เนื่องจากปัจจุบันการขอใบอนุญาตจาก ธปท. ต้องใช้เวลา 45 เดือน จึงอาจเป็นอุปสรรคต่อการขยายธุรกิจของผู้ประกอบการ ในช่วงที่การเปิดเสรีทางการเงินและการเปิดประชาคมเศรษฐกิจอาเซียน (เออีซี) กำลังจะมาถึง
“หาก ธปท. มีการผ่อนเกณฑ์ให้เป็น 1 หมื่นเหรียญสหรัฐต่อคนต่อวัน จะช่วยให้การทำธุรกิจแลกเงินมีความคล่องตัวขึ้น เพราะการเปิดเออีซีจะทำให้มีการเดินทางไปมาระหว่างกันเพิ่มขึ้น ความต้องการแลกเปลี่ยนเงินตราที่สูงขึ้น โดยคาดว่าเรื่องนี้จะมีความชัดเจนในเดือน ก.พ.นี้” นายประเสริฐ กล่าว
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ (TAFEX) กล่าวว่า ตลาดแลกเปลี่ยนเงินตราต่างประเทศของไทย มีการเติบโตอย่างต่อเนื่อง โดยในปีนี้คาดว่าจะเติบโตรวม 0.51% และมีแนวโน้มจะขยายตัวเพิ่มขึ้น 12% ในปี 2556 ตามทิศทางการหลอมรวมตลาดและฐานการผลิตในอาเซียน 
“เรามีแนวคิดจะก่อตั้งสมาคมมา 4 ปีแล้ว แต่เพิ่งรวมตัวกันอย่างเป็นทางการเมื่อ 3 สัปดาห์ที่ผ่านมา โดยปัจจุบันมีผู้ประกอบการที่เข้าร่วมเป็นสมาชิกแล้ว 3040 ราย คาดว่าภายในปีหน้าสมาชิกจะเพิ่มเป็น 400500 ราย จากผู้ประกอบการที่มีใบอนุญาต 1,207 ราย” น.ส.ชนาพร กล่าว
ทั้งนี้ ในระยะแรกสมาคมจะเร่งสร้างความเข้าใจและให้ความรู้ด้านกฎหมายว่าด้วยการป้องกันและปราบปรามการฟอกเงินและกฎหมายว่าด้วยการป้องกันและปราบปรามการสนับสนุนทางการเงินแก่ผู้ก่อการร้ายที่กำลังจะมีผลในเดือน ก.พ. 2556 ให้แก่สมาชิก เนื่องจากมีผลกระทบต่อธุรกิจอย่างมาก 
พ.ต.อ.สีหนาท ประยูรรัตน์ เลขาธิการสำนักงานป้องกันและปราบปรามการฟอกเงิน (ปปง.) กล่าวว่า กฎหมายใหม่ทั้งสองฉบับที่จะมีผลในปีหน้า ได้กำหนดโทษเอาไว้ค่อนข้างสูง โดยหากไม่รายงานธุรกรรมที่มีมูลค่าเกิน 2 ล้านบาท กับ ปปง.จะมีโทษปรับ 5 แสนบาท และปรับวันละ 5,000 บาท